འོན་ཀྱང་ཚན་རིག་པ་འགའ་ཞིག་གི་འདོད་ཚུལ་ལྟར་ན་རྡུལ་ཕྲན་མཚོན་ཆའི་གནོད་འཚེ་ཆེ་བ་བཞིན་གནས་སྐབས་འགའ་ཞིག་འོག་གོ་ལ་ཧྲིལ་པོར་སྲུང་སྐྱོབ་བྱེད་པའི་ནུས་པ་ཡང་རྡུལ་ཕྲན་མཚོན་ཆ་ཁོ་ནར་ཡོད་པས་དེ་དག་རྩ་མེད་བཟོ་མི་རུང་བར་འདོད་ཀྱི་ཡོད།དེ་ཡང་ཉི་མའི་ཁྱིམ་རྒྱུད་ཀྱི་བར་སྣང་ཁྲོད་འཁྱམ་ཉུལ་བྱེད་པའི་བྲག་རྡོ་ཆེ་ཆུང་སྣ་ཚོགས་ཡོད་པ་དང་།འགའ་ཞིག་སའི་གོ་ལའི་རླུང་ཁམས་ནང་འཛུལ་ནས་ས་ཐོག་ཏུ་ལྷུང་བའི་གནས་སྟངས་ཡོང་གི་ཡོད།བྲག་རྡོ་ཆུང་ངུའི་རིགས་ཡིན་ཚེ་གོ་ལའི་རླུང་ཁམས་བརྒྱུད་སྐྱོད་སྐབས་བརྡར་འགོག་གི་ནུས་པ་ལ་བརྟེན་ནས་འཚིག་ཟད་འགྲོ་ནའང་ཆེ་བ་རྣམས་འཚིག་ཟད་འགྲོ་མི་ཐུབ་པར་ས་ཐོག་ལྷུང་སྟེ་མི་ཟོག་སེམས་ཅན་ཚོར་གནོད་འཚེ་ཆེན་པོ་བྱེད་ཀྱི་ཡོད།དེ་ལྟ་བུའི་བྲག་རྡོ་གོ་ལའི་ཐོག་ལྷུང་བ་རྒྱུན་དུ་མཐོང་རྒྱུ་ཡོད་ལ།དེ་དག་བར་སྣང་ནང་སྐྱོད་སྐབས་སྐར་མདའ་དང་ས་ཐོག་ལྷུང་བའི་ལྷག་ཤུལ་ལ་སྐར་རྡོ་ཟེར་གྱི་ཡོད།དེ་སྔ་༢༠༡༢ལོར་བྲག་རྡོ་ཆེན་པོ་ཞིག་བར་སྣང་བརྒྱུད་ཡོང་སྐབས་ཨུ་རུ་སུའི་མཁའ་ཐོག་ཏུ་གས་ཐོར་བྱུང་ཏེ་དེའི་ཆགས་ཧྲུག་གིས་མི་ཆིག་སྟོང་ལྔ་བརྒྱ་ལྷག་ལ་རྨས་སྐྱོན་བཏང་ཡོད།ཚན་རིག་པ་ཚོས་སྔ་ཕྱི་ཙམ་ལས་བྲག་རྡོ་དེ་ལས་ཀྱང་ཆེ་བ་ཞིག་གོ་ལ་དང་གདོང་ཐུག་བྱེད་ངེས་ཡིན་པ་དང་སྐབས་དེར་ང་ཚོར་སྲུང་སྐྱོབ་བྱེད་པའི་ལག་ཆ་གཅིག་པོ་ནི་རྡུལ་ཕྲན་མཚོན་ཆ་ཐོགས་པའི་འཕུར་མདའ་ཙམ་ལས་གཞན་མེད་པར་འདོད་ཀྱི་ཡོད།གལ་ཏེ་ཞིང་ཚད་མི་ཊར་སུམ་བརྒྱ་ཡོད་པའི་སྐར་རྡོ་ཞིག་ས་ཐོག་ལྷུང་ཚེ་དེ་ནི་སྔར་དམག་ཆེན་གཉིས་པའི་སྐབས་ཉི་ཧོང་གི་གྲོང་ཁྱེར་ཧི་རོ་ཤི་མར་འཕངས་པའི་ཨ་རིའི་རྡུལ་ཕྲན་མཚོན་ཆ་ལས་ལྡབ་ཆིག་འབུམ་ལྔ་ཁྲིའི་གནོད་ཚབས་ཆེ་བ་ཡོད་པས་གོ་ལ་ཧྲིལ་པོར་ཚེ་སྲོག་གི་འགྲོ་བ་སྟོང་སྲིད་པའི་ཉེན་ཁ་སྐྲུན་སྲིད།འོན་ཀྱང་དེ་ལྟ་བུའི་བྲག་རྡོ་ཞིག་ཡོང་བ་སྔོན་ཚུད་ནས་ཤེས་ཚོར་བྱུང་ཚེ་རྡུལ་ཕྲན་མཚོན་ཆ་ཐོགས་པའི་འཕུར་མདའ་བཏང་ནས་གོ་ལའི་རླུང་ཁམས་ཕྱི་རོལ་ཏུ་གཤིག་གཏོར་བྱེད་པའམ་བྲག་རྡོ་དེའི་ཁ་ཕྱོགས་བསྒྱུར་ནས་གོ་ལར་སྲུང་སྐྱོབ་བྱེད་ཐུབ།གོ་ལའི་ལོ་རྒྱུས་ཐོག་དེ་ལྟ་བུའི་བྲག་རྡོ་མང་པོ་ས་ཐོག་ཏུ་ལྷུང་བའི་སྐྱེ་ལྡན་གྱི་སྲོག་ཆགས་མང་པོ་ཞིག་རྩ་སྟོང་ཕྱིན་པའི་ཤུལ་ད་ལྟ་མཐོང་རྒྱུ་ཡོད།ད་ལྟའི་གནས་བབ་ལྟར་ན་རྡུལ་ཕྲན་འཐོགས་པའི་འཕུར་མདའ་ཞིག་གཏོང་བར་ཨ་སྒོར་ས་ཡ་ལྔ་བརྒྱ་ཙམ་ལས་མི་འགྲོ་བས་དེ་ནི་འཛམ་གླིང་ཐོག་མི་སྒེར་མང་པོ་ཞིག་གི་ལོ་རེའི་ཡོང་འབབ་ཀྱི་ཆ་ཤས་ཆུང་ངུ་ཞིག་ཡིན།གོ་ལ་སྤྱིའི་བདེ་འཇགས་ཀྱི་ཆེད་དུ་མ་དངུལ་དེ་ཙམ་ཞིག་གཏོང་རྒྱུ་ནི་རྒྱུ་མཚན་ལྡན་པ་རེད་ཟེར་མཁན་ཡོད་པ་རེད།